**På vej mod markedsdemokratiet?**

Ifølge demokratiforsker Tim Knudsen er nutidens demokrati ved at dreje i retning af et **markedsdemokrati**.

I takt med den øgede individualisering har man set en bevægelse væk fra det langsommelige samtaledemokrati og hen mod et "hurtigt" demokrati, der fungerer på markedets præmisser.

Det kan ses på følgende måder:

* Borgerne bliver til brugere, der har konkrete individuelle behov frem for ideologiske visioner
* Embedsmænd og eksperter får stadig større indflydelse
* Politikere og partier bliver i stigende grad sælgere af et politisk brand eller produkt
* Meningsmålinger og fokusgrupper bliver et vigtigt redskab for politikerne
* Kontraktpolitik afløser den samtale og dialog mellem borgere og politikere, der i Hal Kochs demokratiopfattelse er en nødvendighed

Det er dog vigtigt at huske, at demokratiformer sjældent optræder alene. Derimod ser man ofte overlap mellem for eksempel deltagelsesdemokrati, konkurrencedemokrati og markedsdemokrati.

Demokratiets natur er således et emne i en debat, der ikke er afsluttet og aldrig vil afsluttes, så længe vi har demokrati.